Source: http://monitorulneamt.ro/csm-ceahlaul-vrea-sa-si-ia-ramas-bun-cu-o-victorie/
Timestamp: 2018-11-14 00:36:35+00:00

Document:
CSM Ceahlăul vrea să-şi ia rămas bun cu o victorie | Monitorul de Neamț și Roman
miercuri, 14 noiembrie 2018 - 2:36:34
Acasă Sport Fotbal CSM Ceahlăul vrea să-şi ia rămas bun cu o victorie
■ galben-negrii vor evolua sîmbătă, 10 noiembrie, de la ora 14.00, pe stadionul Ceahlăul, împotriva celor de la CSM Focşani ■ prin retragerea din campionat a echipei din Roman, acest joc va fi ultima apariţie din 2018 a pietrenilor în faţa propriilor suporteri ■ dacă vor învinge, pietrenii ar reedita performanţa celor trei victorii consecutive, atinsă între etapele V şi VII ■
CSM Ceahlăul are şansa de a repeta o performanţă în actualul sezon al Ligii 3, respectiv de a face o triplă serie de meciuri cu victorii, dacă va învinge astăzi, 10 noiembrie pe CSM Focşani 2007. Partida, programată pentru ora 14.00 la stadionul Municipal din Piatra Neamţ (intrarea liberă) face parte din etapa a XII-a, şi va fi ultima reprezentanţie a grupării gazdă în faţa propriilor spectatori. Acest lucru a fost determinat de retragerea prematură din campionat a formaţiei CSM Roman, echipa conjudeţeană pe care Ceahlăul ar fi trebuit să o întîlnească peste două săptămîni, la Piatra Neamţ, în etapa a XIV-a (penultima a turului). Revenind la jocul cu CSM Focşani, trebuie precizat că duelul se anunţă echilibrat, între două formaţii vecine de clasament (gazdele sînt pe 5, iar vrîncenii pe 6). „E o motivaţie în plus faptul că este ultimul nostru meci în faţa propriilor suporteri, nu consider că ar fi o presiune. Fiind ultimul meci acasă, chiar îmi doresc şi ne dorim să cîştigăm, poate mai mult ca niciodată. Sper să încheiem frumos acest sezon de toamnă în care vom avea trei jocuri cu echipe bune şi vrem să scoatem cît mai multe puncte şi în deplasările de la Suceava şi Tîrgu Secuiesc, se poate“, a declarat antrenorul principal Gabriel Rădulescu. Elevii săi se prezintă cu un moral ridicat după trei jocuri consecutive în care nu au cunoscut înfrîngerea (un egal la Rădăuţi, urmat de victorii cu FC Botoşani II şi Şomuz Fălticeni). O eventuală victorie astăzi ar reface tripla pe care pietrenii au mai realizat-o între etapele V şi VII (cu două victorii pe teren propriu împotriva CSM Paşcani şi CSM Rm. Sărat şi una în deplasare la Darabani). De partea celalaltă, vrîncenii vin după două victorii, însă în runda trecută au obţinut 3 puncte fără să transpire (la masa verde), deoarece formaţia oaspete, Sănătatea Darabani nu s-a prezentat la meciul programat la Focşani. „CSM Focşani este o echipă experimentată, cu jucători tehnici, o echipă care stă bine în teren, destul de agresivă, o grupare bună a Ligii 3. Am înţeles că şi ei ar dori să promoveze în Liga 2, au stabilitate financiară şi vor să-şi refacă stadionul principal. Au un lot destul de bun, toţi care au jucat cu ei au avut dificultăţi“, a caracterizat profesorul Rădulescu adversarul de astăzi. Pentru acest joc, singura problemă în lot este Codrin Coteţ, nerefăcut după o accidentare. Tînărul fundaş Ionuţ Vlad Andreş speră şi el la o victorie, în ultima apariţie în faţa propriilor suporteri din 2018. „Vrem să mulţumim publicul care în unele momente ne-a criticat. E adevărat, e o emoţie în plus în faţa propriilor suporteri, pentru că toată lumea se aşteaptă să conducem jocul, să dominăm adversarul, poate în unele momente nu se poate. Nici terenul nu ne avantajează la cum se prezintă în ultimele etape“, spune Vlad Andreş. În acelaşi ton, antrenorul principal Gabriel Rădulescu speră că publicul va avea răbdare şi va încuraja echipa chiar dacă în timpul jocului apar şi momente mai puţin bune: „„Îi aşteptăm pe suporteri să ne susţină în continuare şi să înţeleagă că noi mai avem de lucrat, să înţeleagă că terenul nu arată prea grozav şi în general, acest lucru dezavantajează echipa gazdă. Vreau ca spectatorii să ne încurajeze pentru că orice echipă are într-un joc momente bune, sau mai puţin bune şi avem nevoie de susţinere, nu de reproşuri. Noi chiar vrem să cîştigăm, nu sîntem o echipă de jucători experimentaţi care sînt blazaţi, chiar sîntem motivaţi să facem treabă bună iar dacă nu ne iese, avem nevoi de încurajări“. În celelalte jocuri ale etapei a XII-a, tot astăzi, de la ora 14.00 mai sînt programate următoarele înfruntări: CSM Rîmnicu Sărat	– CS Sporting Lieşti; ACS Suporter Club Oţelul Galaţi – AFC Metalul Buzău; CS Ştiinţa Miroslava – ACS KSE Tîrgu Secuiesc; ASMS ACS Sănătatea Darabani – ACS Foresta Suceava; SCM Gloria Buzău-ACS Şomuz Fălticeni; CSM Bucovina Rădăuţi – AFC Botoşani 2. CSM Paşcani stă în această etapă.
Articolul precedentSe trage cortina în fotbalul judeţean
Articolul următorPiatra Neamţ: Voleibaliştii, meci acasă cu „U“ Cluj

References: CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM